Broj: 711-I-668-M-28/20-02-17

Zagreb, 17. ožujka 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Ivana Mijandrušića, općinskog načelnika Općine Gračišće, za davanjem mišljenja Povjerenstva,** na 82. sjednici, održanoj 17. ožujka 2020.g., daje sljedeće:

**MIŠLJENJE**

1. **Nije u suprotnosti s odredbama ZSSI-a da se obiteljsko poljoprivredno gospodarstvo (u daljnjem tekstu: OPG), čiji je nositelj dužnosnik Ivan Mijandrušić, općinski načelnik Općine Gračišće, javi na javni natječaj za prodaju državnog poljoprivrednog zemljišta koje se nalazi na području Općine Gračišće te sklopi ugovor o kupoprodaji s Republikom Hrvatskom, uz određene uvjete iz ovog mišljenja.**
2. **Ukazuje se dužnosniku Ivanu Mijandrušiću, da se u cilju zaštite vlastite vjerodostojnosti i očuvanja povjerenja građana u tijela javne vlasti, izuzme od svakog, pa i posrednog oblika sudjelovanja u postupku provedbe javnog natječaja iz točke I. ove izreke, te da deklarira članovima Općinskog vijeća Općine Gračišće i objavi na internetskim stranicama navedene Općine okolnost da se OPG, čiji je nositelj, prijavio na natječaj kao i da se izuzme od potpisivanja ugovora o kupoprodaji poljoprivrednog zemljišta u ime Republike Hrvatske s OPG-om čiji je nositelj i prenese tu ovlast na svog zamjenika.**

Obrazloženje

Zahtjev za davanjem mišljenja Povjerenstva podnio je dužnosnik Ivan Mijandrušić, općinski načelnik Općine Gračišće. U knjigama ulazne pošte zahtjev je zaprimljen 13. ožujka 2020.g. pod poslovnim brojem 711-U-1332-M-28/20-01-3, povodom kojeg se vodi predmet broj M-28/20.

Člankom 3. stavkom 1. podstavkom 39. ZSSI-a, propisano je da su općinski načelnici i njihovi zamjenici dužnosnici u smislu navedenog zakona, stoga je dužnosnik Ivan Mijandrušić, povodom obnašanja dužnosti općinskog načelnika Općine Gračišće obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik u bitnom navodi da je prema Zakonu o poljoprivrednom zemljištu („Narodne novine“ broj 20/18., 115/18. i 98/19.) predviđena mogućnost raspolaganja poljoprivrednim zemljištem u vlasništvu države putem zakupa i prodaje temeljem Programa raspolaganja poljoprivrednim zemljištem u vlasništvu države. Nadalje se navodi da prema članku 38. navedenog Zakona ugovor o zakupu sklapa općinski načelnik odnosno gradonačelnik u ime Republike Hrvatske te da sukladno članku 66. tog Zakona ugovor o prodaji također sklapa općinski načelnik odnosno gradonačelnik u ime Republike Hrvatske.

Dužnosnik navodi da je dopisom, KLASA: 052-01/19-01/01 od 4. veljače 2019. g. uputio zahtjev za izdavanje mišljenja bi li u slučaju prijave na natječaj za prodaju odnosno zakup čestica u funkciji vlasnika Obiteljskog poljoprivrednog gospodarstva „Ivan Mijandrušić" (u daljnjem tekstu: OPG)našao u sukobu interesa, s obzirom da obnaša dužnost općinskog načelnika Općine Gračišće, a ujedno potpisuje ugovor sukladno Zakonu o poljoprivrednom zemljištu te da se nalazi u mirnom posjedu čestica: 2965/3, 2982, 2701/13, 2708, 2979/3, 2979/5 i 2979/6 i to još od 1997.g., odnosno četiri godine prije stupanja na navedenu dužnost, kao i da je u 2013.g. i 2019.g. sklopio odgovarajuće ugovore za iste čestice.

Također ističe da je Povjerenstvo dalo mišljenje Broj: 711-I-595-M-23/19-02-17 od 21. veljače 2019.g. kojim je utvrđeno da nema zapreke da se obiteljsko poljoprivredno gospodarstvo, čiji nositelj je dužnosnik Ivan Mijandrušić, općinski načelnik Općine Gračišće, javi na javni natječaj za dodjelu u zakup državnog poljoprivrednog zemljišta koje se nalazi na području Općine Gračišće te sklopi ugovor o zakupu s Republikom Hrvatskom.

Dužnosnik navodi kako postoji interes za kupnju navedenih čestica i traži mišljenje Povjerenstva je li se u slučaju prijave OPG-a Ivan Mijandrušić, čiji je dužnosnik nositelj, na natječaj za prodaju istih čestica, koje su u njegovom višegodišnjem mirnom posjed, nalazi u sukobu interesa obzirom da obnaša dužnost općinskog načelnika Općine Gračišće, i da u tom svojstvu potpisuje ugovor o kupoprodaji.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Sukladno članku 61. Zakona o poljoprivredom zemljištu odluku o raspisivanju javnog natječaja za prodaju poljoprivrednog zemljišta u vlasništvu države donosi predstavničko tijelo jedinice lokalne samouprave na čijem se području zemljište nalazi uz prethodno mišljenje županije i suglasnost Ministarstva.

Prema članku 65. Zakona o poljoprivredom zemljištu odluku o izboru najpovoljnije ponude na javnom natječaju za prodaju donosi općinsko ili gradsko vijeće na čijem se području zemljište nalazi na prijedlog Povjerenstava za prodaju poljoprivrednog zemljišta u vlasništvu države (u daljnjem tekstu: Povjerenstvo za prodaju) uz prethodno mišljenje županije i suglasnost Ministarstva poljoprivrede. Povjerenstvo za prodaju imenuje predstavničko tijelo jedinica lokalne samouprave odnosno Grada Zagreba, a čini ga pet članova: po jedan predstavnik pravne, geodetske i agronomske struke te dva predstavnika općinskog ili gradskog vijeća na čijem se području zemljište nalazi.

Sukladno članku 66. istog Zakona na temelju odluke o izboru najpovoljnije ponude na javnom natječaju za prodaju općinski načelnik u ime Republike Hrvatske i podnositelj ponude sklapaju ugovor o prodaji u pisanom obliku. Na temelju članka 67. na osnovi sklopljenog ugovora o prodaji, kupca uvodi u posjed Povjerenstvo za uvođenje u posjed u roku od 30 dana od dana sklapanja ugovora, odnosno po skidanju usjeva dotadašnjeg posjednika.

U konkretnom slučaju uvidom u dokumentaciju predmeta M-23/19 kojim je dužnosnik tražio mišljenje Povjerenstva u pogledu eventualnog sukoba interesa ako bi u javnom natječaju zakupio čestice poljoprivrednog zemljišta čiji je mirni posjednik, utvrđeno je da je dužnosnik Ivan Mijandrušić kao fizička osoba u svojstvu zakupca bio posjednik navedenog poljoprivrednog zemljišta u kontinuitetu od 1997.g., odnosno prije stupanja na dužnost općinskog načelnika koju obnaša od 2001.g.

Potom je na istom nastavio obavljati samostalnu poljoprivrednu djelatnost od 2013.g. putem OPG-a u kojem je nositelj te je bio posjednik poljoprivrednog zemljišta na temelju sklopljenog ugovora o privremenom korištenju kojeg je potpisao njegov zamjenik, dok mu je Povjerenstvo dalo mišljenje od 4. veljače 2019.g. kojim je utvrdilo da, pod uvjetima navedenima u mišljenju, može zakupiti navedene čestice u natječaju koji provodi Općina Gračišće.

Iz zahtjeva za mišljenjem od 13. ožujka 2020.g. proizlazi da bi dužnosnik u javnom natječaju koji provodi Općina Gračišće kupio navedene čestice.

Iz citiranih odredbi Zakona o poljoprivrednom zemljištu proizlazi da općinski načelnik, odnosno gradonačelnik sklapa ugovor o prodaji poljoprivrednog zemljišta u ime Republike Hrvatske. Povjerenstvo stoga utvrđuje da takav ugovor ne predstavlja poslovni odnos između kupca i jedinice lokalne samouprave na čijem se području zemljište nalazi, već poslovni odnos između kupca i Republike Hrvatske. Slijedom navedenoga, u konkretnom slučaju ne dolazi do primjene zabrana iz članka 17. stavka 1. ZSSI-a te nema zapreke da se dužnosnik Ivan Mijandrušić, općinski načelnik Općine Gračišće kao nositelj OPG-a, javi na javni natječaj i sklopi ugovor o kupoprodaji državnog poljoprivrednog zemljišta.

Povjerenstvo ističe da su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana. S obzirom da predstavničko tijelo jedinice lokalne samouprave na čijem se području zemljište nalazi raspisuje javni natječaj za prodaju poljoprivrednog zemljišta u vlasništvu Republike Hrvatske i donosi odluku o izboru najpovoljnije ponude, dužnosnik Ivan Mijandrušić upućuje se da na sjednici Općinskog vijeća Općine Gračišće obavijesti članove Općinskog vijeća da se kao nositelj OPG-a prijavio na navedeni natječaj. Istu okolnost dužnosnik je dužan objaviti na službenim internetskim stranicama Općine Gračišće. Na taj način skreće se pozornost članovima predstavničkog tijela Općine Gračišće i zainteresiranoj javnosti na potrebu kontrole provedbe predmetnog javnog natječaja te, ukoliko dođe do sklapanja ugovora o kupoprodaji, na potrebu provođenja nadzora nad izvršavanjem istog.

Iako Zakonom o poljoprivredom zemljištu nije predviđeno da općinski načelnik sudjeluje u provođenju natječaja za prodaju državnog poljoprivrednog zemljišta, Povjerenstvo ukazuje dužnosniku Ivanu Mijandrušiću da se izume od svakog, pa i posrednog, oblika sudjelovanja u postupku raspisivanja i provedbe predmetnog javnog natječaja te određivanja visine kupoprodajne cijene.

Ukoliko ponuda OPG-a čiji je nositelj dužnosnik Ivan Mijandrušić bude izabrana kao najpovoljnija te dođe do sklapanja ugovora o kupoprodaji, Povjerenstvo ukazuje dužnosniku da u cilju otklanjanja svake sumnje da je koristio dužnost općinskog načelnika za vlastiti probitak, ovlasti svog zamjenika na sklapanje predmetnog ugovora o kupoprodaji u ime Republike Hrvatske.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Ivan Mijandrušić, elektroničkom dostavom
2. Objava na internetskoj stranici Povjerenstva
3. Pismohrana